KOMISIJOS REGLAMENTAS (EB) Nr. 706/2006
2006 m. gegužės 8 d.
iš dalies keičiantis Reglamentą (EB) Nr. 1702/2003 dėl laikotarpio, kuriuo valstybės narės gali išduoti ribotos galiojimo trukmės patvirtinimus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač į jo 5 straipsnio 4 dalį ir 6 straipsnio 3 dalį,
kadangi:
(1)
Reglamentas (EB) Nr. 1592/2002 buvo įgyvendintas 2003 m. rugsėjo 24 d. Komisijos reglamentu (EB) Nr. 1702/2003, nustatančiu orlaivio tinkamumo skraidyti ir orlaivio bei susijusių jo gaminių, dalių ir prietaisų tinkamumo naudoti aplinkos atžvilgiu pažymėjimų išdavimą bei projektavimo ir gamybinių organizacijų sertifikavimą įgyvendinančias taisykles (2).
(2)
Reglamento (EB) Nr. 1702/2003 5 straipsnio 2 dalis numato, kad valstybės narės, nukrypdamos nuo šio reglamento priedo 21.A.159 dalies, iki 2005 m. rugsėjo 28 d. gali išduoti ribotos galiojimo trukmės patvirtinimus.
(3)
Reglamento (EB) Nr. 1702/2003 5 straipsnio 5 dalyje numatyta, kad Europos aviacijos saugos agentūra (toliau - Agentūra) turi tinkamu laiku įvertinti šio reglamento nuostatų poveikį patvirtinimo galiojimo trukmei, siekdama, kad būtų parengta Komisijai pateiktina nuomonė, įskaitant galimus nurodyto reglamento pataisymus.
(4)
Agentūra pradėjo vykdyti šį vertinimą ir nusprendė, kad turėtų būti nustatytas toks naujas galutinis terminas, kad valstybės narės galėtų priderinti savo nacionalinius teisės aktus prie neribotos galiojimo trukmės patvirtinimų sistemos.
(5)
Daugiau nereikalinga nuostata, numatanti Agentūros atliekamą vertinimą. Ši nuostata turėtų būti išbraukta.
(6)
Todėl Reglamentas (EB) Nr. 1702/2003 turi būti iš dalies atitinkamai pakeistas.
(7)
Šiuo reglamentu numatytos priemonės remiasi nuomone, kurią pateikė Agentūra, atsižvelgdama į Reglamento (EB) Nr. 1592/2002 12 straipsnio 2 dalies b punktą ir 14 straipsnio 1 punktą.
(8)
Šiuo reglamentu numatytos priemonės yra suderintos su komiteto, įsteigto Reglamento (EB) Nr. 1592/2002 54 straipsniu, nuomone,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1702/2003 5 straipsnis iš dalies keičiamas taip:
a)
2 dalyje žodžiai „2005 m. rugsėjo 28 d.“ keičiami į „2007 m. rugsėjo 28 d.“;
b)
5 dalis išbraukiama.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 8 d.